
RAPORT

asupra propunerii legislative privind modificarea articolului II din Legea nr. 219/2013

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea articolului II din Legea nr. 219/2013, trimisă cu adresa nr. Pl-x 255 din 5 mai 2014 şi  înregistrată cu nr. 4c-11/552  din 6 iunie 2014.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 28 aprilie 2014. 


Consiliul Legislativ, prin avizul nr. 1241 din 7 noiembrie 2013, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr. 2313 din 13 decembrie 2013 prin care nu susţine adoptarea propunerii legislative.

Propunerea legislativă are ca obiect de reglementare: modificarea art. II din Legea nr. 219/2013 pentru modificarea şi completarea Legii nr. 96/2006 privind Statutul deputaţilor şi al senatorilor, în sensul eliminării interdicţiei organizării, în legislatura 2012-2016, a alegerilor parţiale pentru locurile vacante de deputaţi sau senatori în colegiile uninominale unde a fost atribuit mai mult de un mandat.

 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 4 iunie 2014. 
Din numărul total de 27 membri ai Comisiei juridice, de disciplină şi imunităţi au participat la şedinţă 23 deputaţi.

Cu ocazia dezbaterilor, s-a constatat că sediul general al materiei organizării alegerilor parlamentare parţiale se află în dispoziţiile art. 48 alin. (16) din Legea nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali.
 
În acest context, redactarea textului din iniţiativa legislativă repetă dispoziţiile art. 46 alin. (16) din Legea nr. 35/2008, încălcând prevederile referitoare la evitarea paralelismelor legislative ale art. 16 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare. Având în vedere că, raportat la prevederile art. 48 alin. (16) din Legea nr. 35/2008, art. II din Legea nr. 219/2013 reprezintă o dispoziţie legală specială, aplicabilă numai în legislatura 2012-2016, s-a constatat că eventuala modalitate de realizare a intenţiei iniţiatorului ar fi abrogarea art. II din Legea nr. 219/2013, ceea ce ar atrage aplicabilitatea art. 48 alin. (16) din Legea nr. 35/2008.
 De asemenea, s-a constatat că la atribuirea într-un colegiu a mai mult decât un mandat de senator sau deputat se ajunge prin aplicarea dispoziţiilor art. 48 alin. (15) din Legea nr. 35/2008, prin derogare de la principiul atribuirii unui singur mandat într-un colegiu, iar nu prin aplicarea textului supus intervenţiei legislative. Norma instituită prin teza finală a art. II din Legea nr. 219/2013 are în vedere tocmai luarea în considerare a principiului instituit de art. 48 alin. (9) din Legea nr. 35/2008, prin neorganizarea alegerilor parţiale în caz de încetare a mandatului unui senator sau deputat într-un colegiu în care, prin metoda compensării, se repartizase mai mult de un mandat.

 În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea propunerii legislative privind modificarea articolului II din Legea nr. 219/2013.

În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Bogdan Liviu CIUCĂ                             Theodor-Cătălin NICOLESCU                         

Consilier parlamentar, Paul Şerban

